《和赵叔清登殷仲堪读书台二首 其二》
宋代·王庭圭

池上开轩对郡楼，当时太守气横秋。声名已负荆州望，舟棹更为沧海浮。

插架古书芸护蠹，隔溪游女扇障羞。仲堪没后今千载，孰谓人间无此流。

作者简介：（1080—1172）宋吉州安福人，字民瞻，号卢溪。徽宗政和八年进士。为茶陵丞，有能政。高宗绍兴中，胡铨上疏乞斩秦桧等，谪新州，庭圭独以诗送行。绍兴十九年，坐讪谤编管辰州。桧死，许自便。孝宗即位，除国子监主簿。乾道中除直敷文阁。博学兼通，工诗，尤精于《易》。有《卢溪集》、《易解》、《沧海遗珠》等。